Drie dood, agt beseer tydens skietery by skoolOuers, leerders is in skok ná die skietvoorvalw wat hul wêreld omvergegooi het (Foto: Jeff Kowalsky, AFP) ’n 15-jarige leerder het Dinsdag by sy hoërskool in Michigan, VSA, met ’n vuurwapen opgedaag en op mense begin losbrand. Hy het drie van sy medeleerders doodgeskiet en agt ander mense, onder wie een onderwyser, gewond voordat hy hom aan die polisie oorgegee het. Dit word as die dodelikste skietery tot dusver vanjaar in dié land beskou. Volgens inligting het die leerder tussen 15 en 20 skote in sowat vyf minute afgevuur. Hy het die aanval blykbaar alleen uitgevoer. Die skietery het kort voor 13:00 (Amerikaanse tyd) by Oxford High School in Michigan plaasgevind. Volgens die sheriff se kantoor is die oorledenes ŉ 16-jarige manlike leerder, ŉ 14-jarige vroulike leerder en ŉ 17-jarige vroulike leerder. Van die gewondes is ses tans in ŉ stabiele toestand terwyl twee noodoperasies moes ondergaan. Die skieter is in hegtenis geneem en daar is beslag gelê op ŉ semi-outomatiese handwapen. Die motief agter die skietery is in hierdie stadium nog nie bekend nie. Dit is ook nie duidelik of die slagoffers spesifiek geteiken is nie. Volgens die sheriff se kantoor het die leerder tydens sy inhegtenisneming geen weerstand gebied nie. Hy het vir ŉ prokureur gevra, maar geen verklarings oor ŉ motief gemaak nie. “Dit is ŉ baie tragiese situasie. Die ouers is hewig ontsteld,” het ondersheriff, Michael McCabe, gesê. Volgens McCabe het die polisie meer as 100 noodoproepe kort ná die voorval ontvang. Die verdagte is binne vyf minute ná die eerste noodoproep in hegtenis geneem. Volgens McCabe was die polisie in kontak met die skieter se ouers en is hul huis deursoek. Hulle het ook die toneel by die skool gefynkam en leerders oor die voorval ondervra. ’n Groot skok Pres. Joe Biden is tydens ŉ besoek aan Minnesota omtrent die skietery ingelig. “My hart gaan uit na die families wat die ondenkbare hartseer verduur om ŉ geliefde te verloor,” het hy gesê. “Die hele gemeenskap is nou in ŉ toestand van skok. “Ek dink só iets is enige ouer se ergste nagmerrie,” het Gretchen Whitmer, goewerneur van Michigan, gesê. ’n Unieke Amerikaanse probleem Volgens Everytown For Gun Safety, ŉ groep wat statistieke bekendgemaak het oor die massaskietvoorvalle by skole in die VSA, is hierdie die dodelikste skoolskietery tot dusver vanjaar. Volgens die statistieke was daar vanjaar voor Dinsdag se voorval altesaam 138 skietvoorvalle in skole regoor die VSA. Altesaam 26 mense is in dié voorvalle dood. Volgens Whitmer is massa-skietvoorvalle ŉ unieke Amerikaanse probleem wat aandag moet kry. Die dodelikste skoolskietvoorvalle in die Amerikaanse geskiedenis was die April 2007-aanval by Virginia Tech in Blacksburg, Virginia, toe 33 dood is, onder wie die aanvaller. Dié voorval word gevolg deur ’n aanval in Desember 2012l by die Sandy Hook-laerskool in Newtown, Connecticut, toe 28 mense doodgeskiet is, onder wie 20 kinders en die skieter. In Februarie 2018 het ŉ man met ŉ AR-15-aanvalsgeweer in sy voormalige hoërskool in Parkland, Florida, losgebrand en 17 mense doodgeskiet. Shannon Watts, die stigter van die groep Moms Demand Action, het gevra vir meer optrede om vuurwapens te beheer. Sy het gesê daar is 400 miljoen gewere wat deur burgerlikes regoor die land besit word. “As meer gewere ons veiliger gemaak het, sou ons die veiligste nasie ter wêreld gewees het,” het Watts op Twitter geskryf.